മനുഷ്യാവകാശങ്ങളെ ഹനിക്കുന്ന താലിബാനെ വിമര്ശിച്ച് എം കെ മുനീറിന്റെ ഫേസ്ബുക്ക് കുറിപ്പ് രൂക്ഷവിമര്ശനവുമായി താലിബാന് അനുകൂലികള് ഭീകരരുടെ ആരാധകരെ തിരിച്ചറിയാമെന്ന് മറുപടി ഇനി ഇപ്പോള് സേവ് കേരളം ഹാഷ് ടാഗ് വേണ്ടി വരുമല്ലോ എന്നും കമന്റുകള് തിരുവനന്തപുരം: അഫ്ഗാനിസ്ഥാനില് മനുഷ്യാവകാശങ്ങളെ ഹനിക്കുന്ന താലിബാന്റെ പ്രവര്ത്തനങ്ങളെ നിശിതമായി വിമര്ശിച്ചുള്ള മുസ്ലിം ലീഗ് സംസ്ഥാന സെക്രട്ടറിയും എംഎല്എയുമായ എം കെ മുനീറിന്റെ ഫേസ്ബുക്ക് കുറിപ്പിനെ വിമര്ശിച്ച് താലിബാന് അനുകൂലികള്. താലിബാന് കാബൂള് പിടിച്ചടക്കിയതിന് പിന്നാലെ അഫ്ഗാന് ജനത നേരിടുന്ന പ്രതിസന്ധിയെ വിശദമാക്കിയുള്ള ഫേസ്ബുക്ക് കുറിപ്പിനാണ് രൂക്ഷ വിമര്ശനം നേരിടുന്നത്. കുറിപ്പിന് കീഴില് താലിബാന്റെ നടപടിയെ അനുകൂലിച്ചുകൊണ്ടുള്ള കമന്റുകളുടെ പ്രവാഹമാണ് ആളുകള് കൂട്ടപലായനം ചെയ്യുന്നത് താലിബാനെ ഭയന്നാണെന്ന് വ്യക്തമാക്കുന്നതാണ് മുനീറിന്റെ ഫേസ്ബുക്ക് കുറിപ്പ്. ഹിംസയുടെ ഇത്തരം രീതിശാസ്ത്രങ്ങള് ഒരിടത്തും പ്രോത്സാഹിപ്പിക്കപ്പെടേണ്ടതല്ലെന്നും മുനീര് വ്യക്തമാക്കുന്നു. രണ്ടായിരത്തോളം ആളുകളാണ് ഇതിനോടകം ഈ കുറിപ്പിന് മറുപടിയുമായി എത്തിയിരിക്കുന്നത്. മുനീറിനെതിരെയുള്ള വിമര്ശനം രൂക്ഷമായതോടെ താലിബാന് ആരാധകരെ തിരിച്ചറിയാമെന്ന് ചിലര് കുറിപ്പിനോട് പ്രതികരിക്കുന്നു. അതേ സമയം പോസ്റ്റ് പിന്വലിക്കില്ലെന്ന പ്രതീക്ഷയോടെ ലൈക്ക് ചെയ്യുന്നുവെന്നും ചിലര് പ്രതികരിച്ചിട്ടുണ്ട്. ഇത്രയധികം തീവ്രവാദികളെ ഒരു പോസ്റ്റിന്റെ കീഴില് അണിനിരത്താനായതില് അഭിവാദ്യങ്ങളെന്നും ചിലര് കുറിക്കുന്നു. താലിബാന് ഇത്രേം സപ്പോര്ട്ട് ഇവിടെയുണ്ടെന്ന് അറിഞ്ഞാല് അവന്മാര് ഉടന് തന്നെ പെട്ടിയും പാക്ക് ചെയ്ത് ഇങ്ങോട്ട് പുറപ്പെടും.... അത്രയക്ക് ഉണ്ട് ഇവിടെ പലരുടെയും താലിബാന് സ്നേഹം. ഇങ്ങനെ പോകുന്നു താലിബാന് അനുകൂലികളെ പരിഹസിച്ചുള്ള കമന്റുകള്. 2001 വരെയുള്ള അമേരിക്കന് അധിനിവേശത്തേക്കുറിച്ച് ഓര്മ്മിപ്പിക്കുന്ന ചിലര് നിലവിലെ ഈ പോസ്റ്റ് മതേതരത്വം തെളിയിക്കാനിട്ടതാണെന്നും ചിലര് മുനീറിനെ പരിഹസിക്കുന്നു. എംഎസ്എഫിനെതിരെ പരാതി നല്കിയ ഹരിത നേതാക്കളെ പിന്തുണയ്ക്കുന്ന നിലപാട് എടുക്കാതെ സംഘടനയുടെ പ്രവര്ത്തനം പരിഹസിച്ചവരാണ് താലിബാനെ വിമര്ശിക്കുന്നതെന്നും പരിഹസിക്കുന്നവരുമുണ്ട് ഇക്കൂട്ടത്തില്. ഫേസ്ബുക്ക് പോസ്റ്റിന്റെ പൂര്ണരൂപം: അങ്ങേയറ്റം രൂക്ഷമായ പ്രതിസന്ധിയിലൂടെയാണ് അഫ്ഗാന് ജനത എന്നും കടന്നു പോയിട്ടുള്ളത്. ഇപ്പോഴിതാ വീണ്ടും അശനിപാതം പോലെ അവര്ക്കു മീതെ വീണ്ടും താലിബാന് എന്ന വിപത്ത് വന്നു ചേര്ന്നിരിക്കുന്നു. മനുഷ്യാവകാശങ്ങളെ മാനിക്കാത്ത, വിവേചനത്തിന്റെയും തീവ്ര മത മൗലിക വാദത്തിന്റെയും അപരവത്കരണത്തിന്റെയും പ്രതിലോമ രാഷ്ട്രീയമാണ് താലിബാന്. ഇത്തരം തീവ്രമായ മനുഷ്യ വിരുദ്ധവും സ്ത്രീവിരുദ്ധവുമായ രാഷ്ട്രീയം ജാതിയുടെയും മതത്തിന്റെയും സത്വത്തിന്റെയും പേരില് മുന്നോട്ട് വെക്കുന്ന എല്ലാ ഐഡിയോളജിയും അപകടകരവും ജനങ്ങളുടെ സ്വൈര ജീവിതത്തിന് വിഘാതവുമാണ്. വിശ്വാസത്തിന്റെ ഏത് തലങ്ങള് വെച്ച് നോക്കിയാലും താലിബാന് മനുഷ്യവിരുദ്ധമാണ്. എതിര്ക്കപ്പെടേണ്ടതാണ്. കൂട്ടപലായനം ചെയ്യുന്ന,ജീവനും കൊണ്ടോടുന്ന മനുഷ്യരെ എങ്ങനെയാണ് നാം അഭിസംബോധനം ചെയ്യുക..? താലിബാനെ ഭയന്നാണ് അവര് സ്വജീവനും കൊണ്ടോടുന്നത്. അവരുടെ സ്ഥാനത്ത് നാം നമ്മെ ഒന്ന് സങ്കല്പിച്ചു നോക്കുക. ഈ കഴിഞ്ഞ ഒരു മാസത്തിനിടക്ക് ആയിരക്കണക്കിന് സാധാരണ വിശ്വാസികളെയാണ് താലിബാന് വധിച്ചത്. സ്ത്രീകളെ തട്ടിക്കൊണ്ടു പോവുക, സ്ത്രീകള് സ്കൂളില് പോവരുത്, ജോലി ചെയ്യരുത് തുടങ്ങിയ അവസ്ഥയാണ് അഫ്ഗാനില് താലിബാന് ഉണ്ടാക്കിയത്. സാമ്രാജ്യത്വ താല്പര്യങ്ങള് ജന്മം നല്കിയ താലിബാന് പിന്നീട് അഫ്ഗാന് ജനതക്കു മീതെ പതിച്ച വിപത്തായി മാറുന്നതാണ് ലോകം കണ്ടത്. ഹിംസയുടെ ഇത്തരം രീതിശാസ്ത്രങ്ങള് ഒരിടത്തും പ്രോത്സാഹിപ്പിക്കപ്പെടേണ്ടതല്ല. താലിബാന് പ്രതിനിധാനം ചെയ്യുന്ന വിവേചനത്തിന്റെ ഹിംസാത്മക പ്രത്യയ ശാസ്ത്രത്തെ ഒരര്ത്ഥത്തിലും അംഗീകരിക്കാനാവില്ല. മനുഷ്യരെ വിഭജിക്കുന്ന ഒരു ഫാഷിസ്റ്റ് വര്ഗീയവാദത്തോടും സന്ധി ചെയ്യുന്ന പ്രശ്നമില്ല. ഏതൊരു തീവ്രതയെയും എതിര്ക്കുന്ന പ്രത്യേയശാസ്ത്രമാണ് ഇസ്ലാം. അതിന് വിരുദ്ധമായി പ്രവര്ത്തിക്കുന്ന എല്ലാ സംഘത്തെയും മത വിരുദ്ധവും മനുഷ്യവിരുദ്ധവും അല്ലെന്ന് പറയാന് ആര്ക്കാണ് സാധിക്കുക! അഫ്ഘാന് ജനതയോട് ഐക്യപ്പെടുന്നു. അവിടെ ജനാധിപത്യം പുനഃസ്ഥാപിക്കാന് ലോകം മുന്നോട്ട് വരട്ടെ... Stories you may Like